สู้สุดชีวิต

***สู้สุดชีวิต*** (;  *จัก เด! อินเดีย* ) เป็นภาพยนตร์กีฬาอินเดียปี ค.ศ. 2007 กำกับโดย ศิมิต อะมีน และอำนวยการสร้างโดย อาทิตยะ โจปรา ภายใต้บริษัท ยัศ ราช ฟิล์มส์ ภาพยนตร์เรื่องนี้แสดงนำโดย ชาห์รุข ข่าน ในบท กะบีร์ ข่าน อดีตกัปตันทีมฮอกกี้ชายทีมชาติอินเดียซึ่งหลังจากพ่ายแพ้ให้กับปากีสถานในรอบชนะเลิศอย่างยับเยิน เขาก็ถูกกีดกันออกจากวงการกีฬาเนื่องจากอคติทางศาสนา โดยอีก 7 ปีต่อมา เขาจึงมาเป็นโค้ชทีมฮอกกี้หญิงทีมชาติอินเดียเพื่อที่จะกู้ชื่อเสียงคืน โดยมีเป้าหมายที่จะเปลี่ยนผู้เล่น 16 คนที่เต็มไปด้วยปัญหาให้กลายเป็นทีมที่คว้ารางวัลมาครอง

ชัยทีป สาหนี นักเขียนบทภาพยนตร์ ได้รับแรงบันดาลใจจากชัยชนะของทีมฮอกกี้หญิงทีมชาติอินเดียในการแข่งขันกีฬาเครือจักรภพปี ค.ศ. 2002 หลังจากอ่านข่าวในหนังสือพิมพ์ จึงได้เขียนบทภาพยนตร์เรื่อง *สู้สุดชีวิต* บทภาพยนตร์เป็นเรื่องสมมติ และตัวละครต่าง ๆ แม้จะได้รับแรงบันดาลใจจากทีมและโค้ชตัวจริง แต่ก็เป็นตัวละครที่สาหนีสร้างขึ้นเอง การต่อสู้ของกะบีร์ ข่าน คล้ายคลึงกับการต่อสู้ของมีร์ รันจัน เนกี นักกีฬาฮอกกี้ผู้มีตัวตนจริง แม้ว่าสาหนีจะไม่ทราบถึงความยากลำบากของเนกีขณะเขียนบทก็ตาม แต่หลังจากนั้น สาหนีเชิญเนกีเข้าร่วมทีมงานสร้างภาพยนตร์ตามคำแนะนำของมหาราช กฤษณะ เกาศิก โค้ชฮอกกี้หญิงทีมชาติในขณะนั้น มีการคัดเลือกนักกีฬาอาชีพและนักแสดงมารับบทเป็นสมาชิกทีมทั้ง 16 คน มีการจัดเวิร์คช็อปเพื่อฝึกฝนนักแสดงในด้านฮอกกี้และนักกีฬาในด้านการแสดง เกาศิกและเนกีจะฝึกฝนสาหนี ชาห์รุข ข่าน และนักแสดงคนอื่น ๆ เป็นเวลากว่าหกเดือน ฉากกีฬาได้รับการออกแบบโดย ร็อบ มิลเลอร์ และเพลงประกอบประพันธ์โดย สะลีม-สุไลมาน  โดยเนื้อร้องเขียนโดย สาหนี

*สู้สุดชีวิต* เข้าฉายทั่วโลกเมื่อวันที่ 10 สิงหาคม ค.ศ. 2007 ในสองภาษา คือ ภาษาอังกฤษ และ ภาษาฮินดี ตรงกับวันครบรอบ 60 ปีวันประกาศอิสรภาพ ของประเทศอินเดีย และทำรายได้ 1,090 ล้านรูปี จากงบประมาณ 200 ล้านรูปี ทำให้กลายเป็นภาพยนตร์ภาษาฮินดีที่ทำรายได้สูงสุดเป็นอันดับสามของปี ค.ศ. 2007 ภาพยนตร์เรื่องนี้ได้รับการยกย่องจากนักวิจารณ์อย่างกว้างขวางหลังการเข้าฉาย โดยได้รับคำชมในด้านการกำกับ เนื้อเรื่อง บทภาพยนตร์ บทสนทนา ประเด็นสตรีนิยม และการแสดงของนักแสดง โดยเฉพาะอย่างยิ่งการแสดงของชาห์รุข ข่าน *สู้สุดชีวิต* ได้รับรางวัลมากมาย รวมถึงรางวัลภาพยนตร์แห่งชาติสาขาภาพยนตร์ยอดนิยมที่ให้ความบันเทิงอย่างครบถ้วน ในงานประกาศรางวัลภาพยนตร์แห่งชาติครั้งที่ 55 ภาพยนตร์เรื่องนี้ได้รับการเสนอชื่อเข้าชิงรางวัลมากที่สุดถึง 10 สาขาในงานประกาศรางวัลฟิล์มแฟร์ ครั้งที่ 53 รวมถึงรางวัลภาพยนตร์ยอดเยี่ยม ผู้กำกับยอดเยี่ยม (อะมิน) และนักแสดงสมทบหญิงยอดเยี่ยม (ศุกลา) และได้รับรางวัลมากที่สุดถึง 5 สาขา รวมถึงรางวัลภาพยนตร์ยอดเยี่ยม (จากนักวิจารณ์) และนักแสดงนำชายยอดเยี่ยม (ชาห์รุข ข่าน)

เพลงไตเติ้ล "*จัก เด! อินเดีย*" ปัจจุบันได้ถูกใช้เป็นเพลงประจำการแข่งขันกีฬาในอินเดียด้วย

## เนื้อเรื่อง
กะบีร์ ข่าน เป็นอดีตกัปตันฮอกกี้ทีมชาติอินเดียซึ่งพ่ายแพ้ให้กับทีมปากีสถานในรอบชิงชนะเลิศ การที่เขาจับมือกับกัปตันทีมปากีสถานด้วยน้ำใจนักกีฬานั้นทำให้สื่อเข้าใจว่าเขาพยายามล้มการแข่งขัน ด้วยอคติทางศาสนาและการใส่สีใส่ไข่ของสื่อ ทำให้กะบีร์ ข่าน ถูกตราหน้าว่าเป็นผู้ทรยศชาติและต้องออกจากบ้านที่เขาและครอบครัวก่อร้างสร้างมา 7 ปีผ่านไป เขาจึงพยายามขอพิสูจน์ตัวเองอีกครั้งด้วยการขอคุมทีมฮอกกี้หญิง แม้อคติทางเพศต่อผู้หญิงของนายกสมาคม (ซึ่งมองว่าผู้หญิงควรเป็นแม่บ้านแม่เรือนอย่างเดียวมากกว่า) ในตอนแรกจะทำให้เกิดความลังเล แต่ท้ายสุดเขาได้ยินยอมให้กะบีร์ ข่าน ได้คุมทีมฮอกกี้หญิง

กะบีร์ ข่าน ได้คัดเลือกผู้เล่นหญิง 16 คนจากภูมิภาคต่าง ๆ ซึ่งมีภูมิหลังทางเชื้อชาติและครอบครัวแตกต่างกัน และบางคนก็มีปัญหาของแต่ละคนกันไป อย่างเช่น โกมัลและปรีตีที่ขัดแย้งกัน ขณะที่ตัวปรีตีเองรวมถึงวิทยาต่างก็มีฝ่ายชายและครอบครัวของเขาเป็นอุปสรรคในการเข้าแข่งขัน รวมไปถึงแมรีและมอลลีซึ่งมาจากภาคตะวันออกเฉียงเหนือต่างก็ถูกเหยียดทางเชื้อชาติและทางเพศเนื่องจากถูกเข้าใจว่าเป็นคนจีนหรือเนปาล โสยโมยซึ่งไม่เข้าใจภาษาฮินดี รวมไปถึง พินทิยา ซึ่งเป็นผู้เล่นที่มีประสบการณ์สูงที่สุดและหยิ่งทะนงตนที่สุดในทีม

กะบีร์ ข่าน เริ่มต้นฝึกซ้อมผู้เล่นในทีมด้วยวินัยอย่างหนัก รวมไปถึงการดรอปผู้เล่นที่มีปัญหากันเพื่อให้เกิดความเข้าใจกันในทีม ทำให้พินทิยาไม่พอใจและยุยงให้ผู้เล่นคนอื่น ๆ กดดันให้กะบีร์ลาออก กะบีร์ได้ยอมลาออกแต่ให้ผู้เล่นมาทานอาหารกลางวันที่ร้านแมลโดนัลด์ก่อนอำลา แต่ระหว่างนั้นได้มีผู้ชายกลุ่มหนึ่งเข้ามาคุกคามแมรีทำให้บัลบีร์เป็นฝ่ายเปิดก่อนที่เพื่อนร่วมทีมคนอื่นจะร่วมกันสั่งสอนผู้ชายและกลุ่มเพื่อน กะบีร์เห็นว่าทีมหญิงกำลังรวมใจหนึ่งเดียวจึงห้ามทีมงานไม่ให้เข้าไป หลังจากนั้น ทีมหญิงจึงเข้าใจความตั้งใจของกะบีร์และขอให้เขาเป็นโค้ชของทีมต่อไป

ต่อมา ตรีปาฐีตัดสินใจไม่ส่งผู้หญิงเข้าแข่งขันชิงแชมป์โลกเนื่องจากมองเห็นความเป็นไปไม่ได้ แต่กะบีร์ยืนยันและท้าให้ตรีปาฐีส่งทีมชายเข้าแข่งขันกับทีมหญิง แม้ผลการแข่งขันทีมชายจะชนะทีมหญิง แต่สปิริตของทีมหญิงทำให้ทีมชายยอมรับและทำให้ทุกคนต่างยินยอมให้เข้าแข่งขันชิงแชมป์โลกที่ออสเตรเลีย โดยการแข่งขันรอบแบ่งกลุ่มนัดแรก พวกเขาแพ้ออสเตรเลียทีมแชมป์เก่าไป กะบีร์ไม่พอใจกับพฤติกรรมของพินทิยาในสนาม และเธอพยายามยั่วยวนเขาแต่เขาไม่ยอมรับและดรอปเธอออกจากทีม ท้ายที่สุด ทีมของเขาก็เอาชนะอังกฤษ, สเปน, แอฟริกาใต้ จนเข้ารอบคัดออก ก่อนที่จะชนะนิวซีแลนด์และอาร์เจนตินา โดยในรอบรองชนะเลิศ กะบีร์ตัดสินใจดึงพินทิยากลับเข้าทีมโดยให้เธอใช้กลยุทธ์ตัวต่อตัวในการเข้าแข่งขันกับทีมชาติเกาหลีใต้และเอาชนะได้ จนกระทั่งพวกเขามาเจอกับออสเตรเลียอีกครั้งในรอบชิงชนะเลิศ

ในตอนแรก ทีมออสเตรเลียเป็นฝ่ายนำหน้าอยู่ แต่ต่อมาอินเดียได้ตีเสมอและพวกเขาได้เข้าสู่การดวลจุดโทษ โดยท้ายที่สุดทีมอินเดียเป็นฝ่ายชนะและคว้าแชมป์โลกฮอกกี้หญิงไป กะบีร์ ข่าน ได้รับความเคารพจากผู้คนอีกครั้งหนึ่งหลังจากที่ก่อนหน้านี้เขาสูญเสียมันไปถึง 7 ปีนับจากวันที่เขาแพ้การแข่งขันให้กับปากีสถาน

## นักแสดง
หลังจากภาพยนตร์ออกฉายไม่นาน สื่อต่าง ๆ ก็เริ่มเรียกนักแสดงหญิงทั้ง 16 คนที่รับบทเป็นนักกีฬาว่า "*จัก เด! เกิร์ลส์*" (Chak De! Girls) คณะกรรมการตัดสินรางวัลสกรีนอวอร์ดส์ก็ใช้คำนี้เช่นกัน โดยมอบรางวัลนักแสดงสมทบหญิงยอดเยี่ยมให้กับ "*จัก เด! เกิร์ลส์*" ในงานสกรีนอวอร์ดส์ครั้งที่ 14 ประจำปี ค.ศ. 2008

### ทีม

### นักแสดงสมทบ
* อะชัน ศรีวาสตวะ เป็น วิศาล ตรีปาฐี, นายกสมาคมฮอกกี้อินเดีย
* วิภา ฉัพพร เป็น กฤษณะจี, ผู้ช่วยโค้ช
* จาเวด ข่าน เป็น สุขลาล
* โมหิต เจาหาน เป็น อุตตัม สิงห์, เพื่อนของกะบีร์
* วิวาน ภเฏนา เป็น อภิมันยุ สิงห์, รองกัปตันคริกเก็ตทีมชาติอินเดีย และคู่หมั้นของปรีตี
* นกุล ไวท เป็น ราเกศ ศรรมา สามีของวิทยา
* ชัยศรี อโรรา เป็น แม่ของกะบีร์
* รมากานต์ ทยามา เป็น สมาชิกสมาคม
* ริโย กปาฑิยา เป็น นักพากย์การแข่งขัน

## หมายเหตุ

## อ้างอิง

## อ่านเพิ่มเติม

* Chakraborty, M.N. "Nationalist transactions: Chak De! India and the down-and-out sports coach." In *Continuum: Journal of Media & Cultural Studies*, Volume 26, Issue 6, 2012. Special Issue:   India/Cinema: An Archive of Politics and Pleasures.
* De, Aparajita. "Sporting with gender: Examining sport and belonging at home and in the diaspora through Patiala House & Chak De! India." *South Asian Popular Culture*, Volume 11, Issue 3, 2013:287-300. (Special Issue:   Sport and South Asian Diasporas).
* Gaikwad, Vandana, and Dr. Prasanna Joeg. "Chak De India Movie demonstrates the values of Scrum Team & Scrum Master – A Case Study." *International Journal of Advanced Research*,  Volume 3, Issue 6, June 2015: 613–618.
* Kaushik, Nancy. "Exclusion in Cinematic Space: A Case Study of Chak De India." *Innovation: International Journal of Applied Research*.  (Volume-1, Issue-1). December 2013.
* Madhav, Tushar, Koshy, Vasundhara Anna, Usmani, Aaquib Shehbaaz, Rajani, Mohita, Ahmed, Mudasser and Samra, Kanika."Terrorists and Patriots: Construction in Popular Hindi Cinema." Social Science Research Network, 2 May 2008.
* Ransom, Amy J. "Bollywood Goes to the Stadium:Gender, National Identity, and Sport Film in Hindi." *[[Journal of Film and Video]]*, Volume 66, Number 4, Winter 2014, pp.&nbsp;34–49.

## แหล่งข้อมูลอื่น
* 
* 
* 
*"จัก เด อินเดีย (เพลงไตเติ้ล)" - ช่องทางการของยัศ ราช ฟิล์มส์ ในยูทูบ

หมวดหมู่:ภาพยนตร์ฮอกกี้
หมวดหมู่:ภาพยนตร์อินเดีย
หมวดหมู่:ภาพยนตร์ภาษาฮินดี
หมวดหมู่:ภาพยนตร์อินเดียที่ออกฉายในปี พ.ศ. 2550